b'\n_START_ARTICLE_\nKristupas Pranci\xc5\xa1kus Sapiega\n_START_SECTION_\nBiografija\n_START_PARAGRAPH_\nLietuvos garsios magnat\xc5\xb3 Sapieg\xc5\xb3 gimin\xc4\x97s, Kodenio linijos atstovas, herbo \xe2\x80\x9eLis\xe2\x80\x9c savininkas. Vladimiro pakamario Frederiko Sapiegos (m. 1626) ir Ievos Ska\xc5\xbeevskyt\xc4\x97s (m. iki 1642) jaunesnysis (ketvirtas) s\xc5\xabnus. Vyresnieji broliai\xc2\xa0\xe2\x80\x93 Kar\xc5\xabnos lauko ra\xc5\xa1tininkas Jonas Frederikas, Vilniaus vyskupas Aleksandras Kazimieras ir Lietuvos didysis stovyklininkas Tomas Kazimieras._NEWLINE_Mok\xc4\x97si Bartolom\xc4\x97jo Novodvorskio vardo universitete, Krokuvoje. 1638 metais \xc4\xafstojo \xc4\xaf Krokuvos universitet\xc4\x85, po to t\xc4\x99s\xc4\x97 mokslus Bolonijoje (1641)._NEWLINE_Gr\xc4\xaf\xc5\xbe\xc4\x99s \xc4\xaf t\xc4\x97vyn\xc4\x99, Kristupas Pranci\xc5\xa1kus Sapiega tapo Lenkijos karaliaus Vladislovo IV Vazos dvari\xc5\xa1kiu, o po jo mirties, Jono II Kazimiero Vazos. 1648 met\xc5\xb3 gegu\xc5\xbe\xc4\x99 dalyvavo Gelton\xc5\xb3j\xc5\xb3 Vanden\xc5\xb3 m\xc5\xab\xc5\xa1yje, kur tik\xc4\x97tina, buvo paimtas \xc4\xaf nelaisv\xc4\x99. Po to dalyvavo pirmoje Lenkijos pasiuntinyb\xc4\x97je vadovaujant Adomui Kiseliui pas Bogdan\xc4\x85 Chmelnick\xc4\xaf._NEWLINE_1648 met\xc5\xb3 rugs\xc4\x97j\xc4\xaf dalyvavo Piliavc\xc5\xb3 m\xc5\xab\xc5\xa1yje su kazokais. 1649 met\xc5\xb3 vasar\xc4\x85 vadovavo savo kazok\xc5\xb3 \xc4\xafgulai Zbara\xc5\xbeo pilies apgultyje. 1651 metais Kristupas Pranci\xc5\xa1kus Sapiega dalyvavo m\xc5\xab\xc5\xa1iuose su Ukrainos kazokais, Berestecko m\xc5\xab\xc5\xa1yje (bir\xc5\xbeelio 28\xe2\x80\x93liepos 10 d.) ir Baltos Cerkv\xc4\x97s m\xc5\xab\xc5\xa1yje (rugs\xc4\x97jo 24\xe2\x80\x9325 d.). 1652 metais lenkams nepavykusiame Batogo m\xc5\xab\xc5\xa1yje asmeni\xc5\xa1kai nedalyvavo, bet ten kov\xc4\x97si jo dvaro \xc4\xafgula._NEWLINE_1653 metais vadovaujant Stefanui \xc4\x8carneckiui kariavo prie\xc5\xa1 Ivano Boguno kazok\xc5\xb3 karius. 1654 met\xc5\xb3 saus\xc4\xaf Kristupas Pranci\xc5\xa1kus Sapiega pasienyje buvo Krymo totori\xc5\xb3 paimtas \xc4\xaf nelaisv\xc4\x99, i\xc5\xa1 kurios j\xc4\xaf i\xc5\xa1pirko 1654 met\xc5\xb3 spal\xc4\xaf._NEWLINE_1655 met\xc5\xb3 ruden\xc4\xaf Kristupas Pranci\xc5\xa1kus Sapiega dalyvavo kariniuose veiksmuose prie\xc5\xa1 rus\xc5\xb3 karius, tame tarpe Bresto gynyboje ir Verchovi\xc4\x8diaus m\xc5\xab\xc5\xa1yje. 1656\xc2\xa0m. vasar\xc4\xaf Vitebsko vaivados Povilo Jono Sapiegos buvo i\xc5\xa1si\xc5\xb3stas \xc4\xaf Tikocino tvirtov\xc4\x99, Palenk\xc4\x97je, kur su nedidele \xc4\xafgula slapst\xc4\x97si Lietuvos didysis etmonas Jonu\xc5\xa1as Radvila, per\xc4\x97j\xc4\x99s \xc4\xaf \xc5\xa0vedijos pus\xc4\x99. Kristupas Sapiega blokavo tvirtov\xc4\x99, bet art\xc4\x97jant kunigaik\xc5\xa1\xc4\x8dio Boguslavui Radvilai su kariais buvo priverstas nutraukti apgult\xc4\xaf, o jo ariergardas buvo sumu\xc5\xa1tas prie\xc5\xa1o. Dalyvavo Boguslavo Radvilos kari\xc5\xb3 sutriu\xc5\xa1kinime Janovo m\xc5\xab\xc5\xa1yje._NEWLINE_Kartu su vaiskiu Povilu Jonu Sapiega dalyvavo \xc5\xa0vedijos, Karolio X Gustavo armijos blokadoje Vislos ir Sano tarpupy, i\xc5\xa1laisvino Liublin\xc4\x85 (baland\xc5\xbeio 9-12) ir dalyvavo Var\xc5\xa1uvos m\xc5\xab\xc5\xa1yje (bir\xc5\xbeelio 28-30). Per karin\xc4\x99 kampanij\xc4\x85 prie\xc5\xa1 Transilvanijos kunigaik\xc5\xa1t\xc4\xaf Djerd\xc4\x85 II Rakoc\xc4\xaf Kristupas Pranci\xc5\xa1kus Sapiega kelet\xc4\x85 m\xc4\x97nesi\xc5\xb3 vadovavo Lietuvos armijai. _NEWLINE_1658 met\xc5\xb3 kov\xc4\x85 u\xc5\xbe savo karinius nuopelnus Kristupas Pranci\xc5\xa1kus Sapiega gavo Lietuvos did\xc5\xbeiojo pastalininkio pareigyb\xc4\x99, taip pat Bielsko seni\xc5\xabnij\xc4\x85 ir mi\xc5\xa1k\xc4\x85. 1658 met\xc5\xb3 seime gyn\xc4\x97 Lietuvos kari\xc5\xb3 interesus, tarp kuri\xc5\xb3 tur\xc4\x97jo didel\xc4\x99 param\xc4\x85. 1658 met\xc5\xb3 ruden\xc4\xaf dalyvavo karin\xc4\x97je kampanijoje prie\xc5\xa1 rus\xc5\xb3 armij\xc4\x85._NEWLINE_1659 met\xc5\xb3 sausio 4 d. gavo Lietuvos did\xc5\xbeiojo stalininko pareigyb\xc4\x99. 1660 met\xc5\xb3 gegu\xc5\xbe\xc4\xaf dalyvavo Rusijos, Ivano Andrejevi\xc4\x8diaus Chovanskio armijos sutriu\xc5\xa1kinime Polonkos m\xc5\xab\xc5\xa1yje. 1660 met\xc5\xb3 gruod\xc4\xaf kaip pasiuntinys buvo i\xc5\xa1si\xc5\xb3stas pas Lenkijos karali\xc5\xb3 Jon\xc4\x85 II Kazimier\xc4\x85 Vaz\xc4\x85, kad papra\xc5\xa1yti i\xc5\xa1mok\xc4\x97ti Lietuvos kariams pinigin\xc4\x99 i\xc5\xa1mok\xc4\x85. 1661 met\xc5\xb3 saus\xc4\xaf buvo karaliaus r\xc5\xabmuose, bet negal\xc4\x97jo pasiekti klausimo sprendimo d\xc4\x97l u\xc5\xbelaikyto u\xc5\xbemokes\xc4\x8dio mok\xc4\x97jimo. _NEWLINE_1661 metais Kristupas Pranci\xc5\xa1kus Sapiega buvo i\xc5\xa1rinktas pasiuntiniu \xc4\xaf seim\xc4\x85. 1661 met\xc5\xb3 bir\xc5\xbeelio 22 d. gavo Lietuvos did\xc5\xbeiojo raikytojo pareigyb\xc4\x99. 1661 metais dalyvavo karin\xc4\x97se operacijose prie\xc5\xa1 Rusijos kariuomen\xc4\x99 Lietuvoje ir Baltarusijoje, tame tarpe 1661 met\xc5\xb3 gruod\xc4\xaf dalyvavo Kauno apgultyje._NEWLINE_1662 metais v\xc4\x97l i\xc5\xa1rinktas pasiuntiniu \xc4\xaf seim\xc4\x85, dalyvavo Mokes\xc4\x8di\xc5\xb3 komisijoje, Vilniuje. 1663 metais Kristupas Pranci\xc5\xa1kus Sapiega pretendavo \xc4\xaf Lietuvos lauko ertmono buo\xc5\xbe\xc4\x99, bet d\xc4\x97l santyki\xc5\xb3  tarp Lenkijos karaliaus Jono II Kazimiero ir Lietuvos did\xc5\xbeiojo etmono Povilo Jono Sapiegos pablog\xc4\x97jimo negal\xc4\x97jo jos gauti. Buvo i\xc5\xa1rinktas pasiuntiniu \xc4\xaf seimus 1664 ir 1665 metais.'